அலி ருஸ்தாம்

துன் அலி ருஸ்தாம் அல்லது முகமது அலி ருஸ்தாம் (மலாய்: Haji Mohd. Ali bin Mohd. Rustam; ஆங்கிலம்: Mohd. Ali bin Mohd. Rustam; ஜாவி: محمد علي بن محمد رستم); (பிறப்பு: ஆகஸ்து 24 1949); என்பவர் ஒரு மலேசிய அரசியல்வாதி ஆவார். 

ஜூன் 2020 முதல் மலாக்காவின் 7-ஆவது ஆளுநராக (7th Yang di-Pertua Negeri of Malacca) பணியாற்றியவர். இவர் டிசம்பர் 1999-ஆம் ஆண்டு முதல் 2013 மே மாதம் வரையில் மலாக்காவின் 9-ஆவது முதலமைச்சராகவும் (9th Chief Minister of Malacca) பணியாற்றியவர்.

பொது
 நவம்பர் 1996 முதல் டிசம்பர் 1999 வரை - மலேசிய சுகாதார துணை அமைச்சர்
 மே 1995 முதல் நவம்பர் 1996 வரை - மலேசிய போக்குவரத்து துணை அமைச்சர்
 ஏப்ரல் 1995 முதல் நவம்பர் 1999 வரை - மலாக்கா பத்து பிரண்டாம் நாடாளுமன்ற உறுப்பினர்
 மார்ச் 2004 முதல் மே 2013 வரை - மலாக்கா புக்கிட் பத்து சட்டமன்ற உறுப்பினர் 
 சனவரி 1999 முதல் மார்ச் 2004 வரை - மலாக்கா பாயா ரும்புட் சட்டமன்ற உறுப்பினர் 
 அக்டோபர் 1990 முதல் ஏப்ரல் 1995 வரை - மலாக்கா சுங்கை ஊடாங் சட்டமன்ற உறுப்பினர்  
 ஆகஸ்ட் 1986 முதல் அக்டோபர் 1990 வரை - மலாக்கா ஆயர் மோலெக் சட்டமன்ற உறுப்பினர்

வாழ்க்கை குறிப்புகள்
முகமது அலி ருஸ்தாம்; 24 ஆகஸ்டு 1949-இல், மலாக்காவில் உள்ள கம்போங் புக்கிட் கட்டில் (Kampung Bukit Katil) எனும் கிராமத்தில் பிறந்தார். அவர் தன் தொடக்கக் கல்வியை புக்கிட் கட்டில் தொடக்கப் பள்ளியில் பெற்றார். இடைநிலைக் கல்வியை செமாபோக் பள்ளியில் (Sekolah Kebangsaan Semabok) பெற்றார். 

மலாக்கா உயர்நிலைப் பள்ளியில் (Malacca High School) தொடர்ந்து படித்து, மலேசிய அறிவியல் பல்கலைக்கழகத்தில் (Universiti Sains Malaysia) சமூக அறிவியல் இளங்கலைப் பட்டப்படிப்பில் தேர்ச்சி பெற்றார்.

அரசியல் வாழ்க்கை
முகமது அலி ருஸ்தாம் 1968-ஆம் ஆண்டில் அம்னோவில் (UMNO) சேர்ந்தார். 2004 முதல் 2009 வரை அதன் துணைத் தலைவராகவும் பொறுப்பு வகித்தார். 1986 முதல் மலாக்காவில் தேர்ந்தெடுக்கப்பட்ட பிரதிநிதியாகவும் இருந்து வருகிறார். அத்துடன் 1999 டிசம்பர் 3-ஆம் தேதி தொடங்கி பதினான்கு ஆண்டுகள் மலாக்கா மாநிலத்தின் முதலமைச்சராகவும் பதவி வகித்தவர்.

பத்து பிரண்டாம் நாடாளுமன்றத் தொகுதி (1995)

இவர் 1995-ஆம் ஆண்டு தொடங்கி 1999-ஆம் ஆண்டு வரை பத்து பிரண்டாம் நாடாளுமன்ற உறுப்பினராகப் பொறுப்பு வகித்தார். மேலும் 2013 மற்றும் 2018-ஆம் ஆண்டு மலேசியப் பொதுத் தேர்தல்களில் புக்கிட் கட்டில் தொகுதியில் போட்டியிட்டார். 

ஆனாலும் மக்கள் நீதிக் கட்சியின் வேட்பாளர் சம்சுல் இசுகந்தர் அகின் (Shamsul Iskandar Md Akin) என்பவரிடம் தோல்வி அடைந்தார். புக்கிட் கட்டில் தொகுதி தற்சமயம் அங் துவா ஜெயா (Hang Tuah Jaya) தொகுதி என்று அழைக்கப் படுகிறது.

மலாக்கா முதல்வர் (1999-2013)

2010-ஆம் ஆண்டில், முகமது அலி ருஸ்தாம் தலைமையில் மலாக்கா மாநிலம் முழு வளர்ச்சி அடைந்த மாநிலமாக மாறியது. பொருளாதார ஒத்துழைப்பு மற்றும் மேம்பாட்டிற்கான அமைப்பு (Organization for Economic Cooperation and Development) வெளியிடும் 32 வளர்ச்சித் தகுதிகளை மலாக்கா மாநிலம் நிறைவேற்றியது. 

அதன் பிறகு அந்தச் செய்தி வெளிவந்தது. முகமது அலி ருஸ்தாம் முதலமைச்சராக இருந்த போது செய்த பங்களிப்புகளில் மலாக்கா ஆற்றுச் சவாரி (Melaka River Cruise), மலாக்கா நீரிணை பள்ளிவாசல் (Melaka Straits Mosque) மற்றும் தாமிங் சாரி கோபுரம் (Taming Sari Tower) ஆகியவையும் அடங்கும்.

மலாக்கா ஆளுநர் (2020 முதல்)

முகமது அலி ருஸ்தாம் 5 ஜூன் 2020-ஆம் தேதி மலாக்காவின் 7-ஆவது யாங் டி பெர்துவா மலாக்கா (Yang di-Pertua Negeri of Malacca) ஆளுநர் பொறுப்பை ஏற்றார். 

இவருக்கு முன்னர் முகமது கலீல் யாகோப் (Mohd Khalil Yaakob) என்பவர் மலாக்காவின் யாங் டி பெர்துவா மலாக்கா ஆளுநர் பொறுப்பை 16 ஆண்டுகள் வகித்து வந்தார். மலாக்காவில் பிறந்து மலாக்காவிலேயே வளர்ந்த ஒருவர் மலாக்காவின் மிக உயர்ந்த பதவியை வகிப்பது இதுவே முதல் முறையாகும்.

மேற்கோள்கள்

மேலும் காண்க
 யாங் டி பெர்துவா மலாக்கா
 யாங் டி பெர்துவான் நெகாரா

வெளி இணைப்புகள்

மலேசிய அரசியல்வாதிகள்
மலேசிய நபர்கள்
1949 பிறப்புகள்
வாழும் நபர்கள்